2008R1235 — DA — 28.06.2011 — 003.001

Dette dokument er et dokumentationsredskab, og institutionerne påtager sig intet ansvar herfor

Ændret ved:









▼B

KOMMISSIONENS FORORDNING (EF) Nr. 1235/2008

af 8. december 2008

om gennemførelsesbestemmelser til Rådets forordning (EF) nr. 834/2007 for så vidt angår ordninger for import af økologiske produkter fra tredjelande







KOMMISSIONEN FOR DE EUROPÆISKE FÆLLESSKABER HAR — under henvisning til traktaten om oprettelse af Det Europæiske Fællesskab, under henvisning til Rådets forordning (EF) nr. 834/2007 af 28. juni 2007 om økologisk produktion og mærkning af økologiske produkter og om ophævelse af forordning (EØF) nr. 2092/91 ( 1 ), særlig artikel 33, stk. 2, artikel 38, litra d), og artikel 40, og ud fra følgende betragtninger: (1) Artikel 32 og 33 i forordning (EF) nr. 834/2007 indeholder almindelige bestemmelser om import af økologiske produkter. For at garantere, at disse bestemmelser anvendes korrekt og ensartet, bør der fastsættes gennemførelsesbestemmelser og -procedurer for dem. (2) Da der siden 1992 er opnået stor erfaring med import af produkter, der giver tilsvarende garantier, bør kontrolorganer og -myndigheder have relativt kort tid til at anmode om at blive optaget på listen med henblik på at føre ækvivalenskontrol, jf. artikel 33 i forordning (EF) nr. 834/2007. Da der ikke er nogen erfaringer med at anvende EF-bestemmelser direkte på økologisk produktion og mærkning af økologiske produkter uden for EF’s område, bør kontrolorganer og -myndigheder, der ønsker at anmode om at blive optaget på listen med henblik på at føre overensstemmelseskontrol, jf. artikel 32 i forordning (EF) nr. 834/2007, dog have mere tid. Derfor bør der fastsættes en længere frist for at indsende anmodninger og behandle dem. (3) De erhvervsdrivende bør kunne forelægge dokumentation for produkter, der importeres i henhold til artikel 32 i forordning (EF) nr. 834/2007. Der bør udarbejdes en model for, hvordan denne dokumentation skal se ud. Der bør udstedes en kontrolattest for produkter, der importeres i henhold til artikel 33 i forordning (EF) nr. 834/2007. Der bør derfor fastsættes nærmere bestemmelser for udstedelsen af denne attest. Der bør desuden fastsættes en procedure for på EF-niveau at koordinere kontrollen med produkter, der er importeret fra tredjelande, og som skal afsættes som økologiske i EF. (4) Argentina, Australien, Costa Rica, Indien, Israel, New Zealand og Schweiz stod tidligere på listen som tredjelande, hvorfra importerede produkter kunne afsættes i EF som økologiske, jf. Kommissionens forordning (EF) nr. 345/2008 af 17. april 2008 om nærmere regler for indførsel fra tredjelande som omhandlet i Rådets forordning (EØF) nr. 2092/91 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler ( 2 ). Kommissionen har igen undersøgt forholdene i disse lande i henhold til kriterierne i forordning (EF) nr. 834/2007 og har i den forbindelse taget hensyn til de anvendte produktionsregler og erfaringen med import af økologiske produkter fra disse tredjelande, som tidligere stod anført på den liste, som er omhandlet i artikel 11, stk. 1, i forordning (EØF) nr. 2092/91. På det grundlag kan det konkluderes, at betingelserne for at medtage Argentina, Australien, Costa Rica, Indien, Israel, og New Zealand på listen over tredjelande med henblik på ækvivalens, jf. artikel 33, stk. 1, i forordning (EF) nr. 834/2007, er opfyldt. (5) Det Europæiske Fællesskab og Det Schweiziske Forbund indgik en aftale om handel med landbrugsprodukter ( 3 ), som blev godkendt ved Rådets og Kommissionens afgørelse 2002/309/EØF ( 4 ). Ifølge aftalens bilag 9, der omhandler økologisk producerede landbrugsprodukter og levnedsmidler, skal parterne træffe de nødvendige foranstaltninger, således at økologiske produkter, som opfylder den anden parts love og administrative bestemmelser, kan importeres og bringes i omsætning. Af klarhedshensyn bør Schweiz også anføres på listen over tredjelande med henblik på ækvivalens, jf. artikel 33, stk. 1, i forordning (EF) nr. 834/2007. (6) Medlemsstaternes myndigheder har opnået betydelig erfaring og ekspertise med hensyn til at give importerede økologiske produkter adgang til EF’s område. Denne erfaring bør udnyttes til at opstille og ajourføre listerne over tredjelande og kontrolorganer og -myndigheder, og Kommissionen bør kunne tage rapporter fra medlemsstaterne og andre eksperter i betragtning. Opgaverne bør fordeles på ret og rimelig vis. (7) Der bør også fastsættes overgangsforanstaltninger for de ansøgninger fra tredjelande, som Kommissionen modtager inden den 1. januar 2009, som er den dato, forordning (EF) nr. 834/2007 anvendes fra. (8) For ikke at afbryde den internationale handel og for at lette overgangen fra reglerne i forordning (EØF) nr. 2092/91 til reglerne i forordning (EF) nr. 834/2007 bør medlemsstaterne i individuelle tilfælde fortsat have mulighed for at give importører tilladelse til at bringe produkter i omsætning på EF’s marked, indtil de foranstaltninger, der er nødvendige for, at de nye importregler kan fungere, er indført, især for så vidt angår godkendelse af kontrolorganer og -myndigheder, jf. artikel 33, stk. 3, i forordning (EF) nr. 834/2007. Denne mulighed bør gradvis bortfalde, efterhånden som listen over kontrolorganer, der er nævnt i den pågældende artikel, færdiggøres. (9) For at skabe større åbenhed og sikre, at nærværende forordning anvendes, bør der indføres et elektronisk system for udveksling af oplysninger mellem Kommissionen, medlemsstaterne, tredjelande og kontrolorganer og -myndigheder. (10) Gennemførelsesbestemmelserne i nærværende forordning afløser gennemførelsesbestemmelserne i forordning (EF) nr. 345/2008 og i Kommissionens forordning (EF) nr. 605/2008 af 20. juni 2008 om gennemførelsesbestemmelser til bestemmelserne for kontrolattesten for import fra tredjelande under artikel 11 i Rådets forordning (EØF) nr. 2092/91 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler ( 5 ) De nævnte forordninger bør derfor ophæves og afløses af en ny forordning. (11) Foranstaltningerne i denne forordning er i overensstemmelse med udtalelse fra Forskriftsudvalget for Økologisk Produktion — ud fra følgende betragtninger: UDSTEDT FØLGENDE FORORDNING:







AFSNIT I

INDLEDENDE BESTEMMELSER

Artikel 1

Emne

Ved denne forordning fastsættes gennemførelsesbestemmelser for import af overensstemmende produkter og import af produkter, der giver tilsvarende garantier, jf. artikel 32 og 33 i forordning (EF) nr. 834/2007.

Artikel 2

Definitioner

I denne forordning forstås ved:

1) »kontrolattest«: den kontrolattest, der er nævnt i artikel 33, stk. 1, litra d), i forordning (EF) nr. 834/2007, og som er udstedt for en sending

2) »dokumentation«: det dokument, der er nævnt i artikel 68 i Kommissionens forordning (EF) nr. 889/2008 ( 6 ) og i artikel 6 i nærværende forordning, jf. dokumentationsmodellen i bilag II til nærværende forordning

3) »sending«: en mængde produkter henhørende under en eller flere KN-koder, der ledsages af én kontrolattest, og som fragtes med samme transportmiddel og importeres fra samme tredjeland

4) »første modtager«: fysisk eller juridisk person, jf. artikel 2, litra d), i forordning (EF) nr. 889/2008

5) »verifikation af sendingen«: den kontrol, som de relevante myndigheder i medlemsstaterne foretager af kontrolattesten for at efterkomme artikel 13 i nærværende forordning og, hvis myndighederne finder det påkrævet, af selve produkterne, for så vidt angår kravene i forordning (EF) nr. 834/2007, (EF) nr. 889/2008 og nærværende forordning

6) »de relevante myndigheder i medlemsstaterne«: toldmyndighederne eller andre myndigheder udpeget af medlemsstaten

7) »evalueringsrapport«: den evalueringsrapport, der er nævnt i artikel 32, stk. 2, og artikel 33, stk. 3, i forordning (EF) nr. 834/2007, og som er udarbejdet af en uafhængig tredjemand, der opfylder kravene i ISO Standard 17011, eller af en relevant myndighed, og som indeholder oplysninger om dokumentkontrol, herunder de beskrivelser, der er nævnt i artikel 4, stk. 3, litra b), og artikel 11, stk. 3, litra b), i nærværende forordning, om kontorbesøg, herunder kritiske steder og risikoorienterede markbesøg i repræsentative tredjelande.







AFSNIT II

IMPORT AF OVERENSSTEMMENDE PRODUKTER







KAPITEL I

Liste over kontrolorganer og -myndigheder, der er godkendt til at føre overensstemmelseskontrol

Artikel 3

Udarbejdelse af listen over kontrolorganer og -myndigheder, der er godkendt til at føre overensstemmelseskontrol, og dens indhold

1. Kommissionen udarbejder en liste over kontrolorganer og -myndigheder, der er godkendt til at føre overensstemmelseskontrol, jf. artikel 32, stk. 2, i forordning (EF) nr. 834/2007. Listen vil blive offentliggjort i bilag I til nærværende forordning. Procedurerne for at udarbejde og ændre listen er fastlagt i artikel 4, 16 og 17 i nærværende forordning. Listen skal offentliggøres på internettet i henhold til artikel 16, stk. 4, og artikel 17 i denne forordning.

2. Listen indeholder for hvert kontrolorgan og hver kontrolmyndighed alle de oplysninger, der er nødvendige for at kontrollere, om de produkter, der bringes i omsætning på EF’s marked, er blevet kontrolleret af et kontrolorgan eller en kontrolmyndighed, som er godkendt i henhold til artikel 32, stk. 2, i forordning (EF) nr. 834/2007, især:

a) kontrolorganets eller -myndighedens navn og postadresse, e-mail- og internetadresse og deres kodenummer

b) de berørte tredjelande, som produkterne har oprindelse i

c) de berørte produktkategorier for hvert tredjeland

d) varigheden af organets/myndighedens optagelse på listen

e) den internetadresse, hvor listen over erhvervsdrivende, der er omfattet af kontrolordningen, kan findes, inklusive deres certificeringsstatus og de berørte produktkategorier samt erhvervsdrivende og produkter, som certificeringen er suspenderet eller inddraget for.

Artikel 4

Procedure for at anmode om optagelse på listen over kontrolorganer og -myndigheder, der er godkendt til at føre overensstemmelseskontrol

1. Kommissionen vurderer, om et kontrolorgan eller en kontrolmyndighed skal godkendes og optages på den liste, der er nævnt i artikel 3, når den har modtaget en anmodning om optagelse på listen fra det pågældende kontrolorgans eller den pågældende kontrolmyndigheds repræsentant. Kun fuldstændige anmodninger, der er udarbejdet på grundlag af den model, Kommissionen har stillet til rådighed i henhold til artikel 17, stk. 2, og som er modtaget senest den ►M3 31. oktober 2014 ◄ , tages i betragtning ved udarbejdelsen af den første liste. De følgende kalenderår er det kun fuldstændige anmodninger, der er modtaget senest den 31. oktober hvert år, der tages i betragtning.

2. Anmodningen kan indgives af kontrolorganer og -myndigheder, der er etableret i EF eller i et tredjeland.

3. Anmodningen består af et teknisk dossier, der omfatter alle de oplysninger, Kommissionen behøver for at sikre sig, at betingelserne i artikel 32, stk. 1 og 2, i forordning (EF) nr. 834/2007 er opfyldt for alle økologiske produkter, som skal eksporteres til EF, dvs.:

a) en oversigt over kontrolorganets eller -myndighedens virksomhed i det eller de pågældende tredjelande, herunder et skøn over antallet af involverede erhvervsdrivende og oplysning om, hvilken type landbrugsprodukter og fødevarer og hvor store mængder heraf med oprindelse i det eller de pågældende tredjelande der forventes eksporteret til EF i henhold til artikel 32, stk. 1 og 2, i forordning (EF) nr. 834/2007

b) en indgående beskrivelse af, hvordan afsnit II, III og IV i forordning (EF) nr. 834/2007 og bestemmelserne i forordning (EF) nr. 889/2008 er blevet gennemført i tredjelandet eller i hvert af de berørte tredjelande

c) en kopi af evalueringsrapporten, jf. artikel 32, stk. 2, fjerde afsnit, i forordning (EF) nr. 834/2007: i) hvoraf det fremgår, at kontrolorganet eller -myndigheden er blevet behørigt evalueret og fundet i stand til at opfylde betingelserne i artikel 32, stk. 1 og 2, i forordning (EF) nr. 834/2007 ii) der giver garantier for de forhold, der er nævnt i artikel 27, stk. 2, 3, 5, 6 og 12, i forordning (EF) nr. 834/2007 iii) der sikrer, at kontrolorganet eller -myndigheden opfylder kontrolkravene og forholdsreglerne i afsnit IV i forordning (EF) nr. 889/2008, og iv) der bekræfter, at kontrolorganet eller -myndigheden rent faktisk har ført kontrol i overensstemmelse med disse betingelser og krav

d) bevis for, at kontrolorganet eller -myndigheden har givet myndighederne i det pågældende tredjeland meddelelse om sin virksomhed og har givet tilsagn om at ville overholde de lovkrav, som det pågældende tredjelands myndigheder har pålagt organet eller myndigheden

e) den internetadresse, hvor listen over erhvervsdrivende, der er omfattet af kontrolordningen, kan findes, og et kontaktsted, hvor der umiddelbart kan findes oplysninger om deres certificeringsstatus, de berørte produktkategorier og de erhvervsdrivende og produkter, som certificeringen er suspenderet eller inddraget for

f) tilsagn om at ville overholde bestemmelserne i nærværende forordnings artikel 5

g) eventuelle andre oplysninger, som kontrolorganet eller -myndigheden eller Kommissionen finder relevante.

4. Kommissionen kan, når den behandler en anmodning om optagelse af et kontrolorgan eller en kontrolmyndighed på listen og til enhver tid efter optagelsen, anmode om yderligere oplysninger, herunder udlevering af en eller flere rapporter om kontrol på stedet udarbejdet af uvildige eksperter. Desuden kan Kommissionen på grundlag af en risikovurdering og ved mistanke om uregelmæssigheder lade eksperter, den har udpeget, foretage kontrol på stedet.

5. Kommissionen vurderer, om det tekniske dossier, der er nævnt i stk. 3, og de oplysninger, der er nævnt i stk. 4, er tilfredsstillende, og kan dernæst beslutte at godkende et kontrolorgan eller en kontrolmyndighed og optage det/den på listen. Beslutningen træffes efter proceduren i artikel 37, stk. 2, i forordning (EF) nr. 834/2007.

Artikel 5

Forvaltning og revision af listen over kontrolorganer og -myndigheder, der er godkendt til at føre overensstemmelseskontrol

1. Et kontrolorgan eller en kontrolmyndighed kan kun optages på den liste, der er nævnt i artikel 3, hvis følgende forpligtelser overholdes:

a) hvis der, efter at kontrolorganet eller -myndigheden er optaget på listen, sker ændringer i de foranstaltninger, som kontrolorganet eller -myndigheden anvender, skal organet eller myndigheden give Kommissionen meddelelse herom; anmodninger om at ændre oplysninger for et kontrolorgan eller en kontrolmyndighed, jf. artikel 3, stk. 2, skal også meddeles Kommissionen

b) et kontrolorgan eller en kontrolmyndighed, der står på listen, skal opbevare og ved første begæring udlevere alle oplysninger om sin kontrolvirksomhed i tredjelandet; organet/myndigheden giver de eksperter, Kommissionen har udpeget, adgang til sine kontorer og anlæg

c) senest den 31. marts hvert år sender kontrolorganet eller -myndigheden Kommissionen en kortfattet årsrapport; i årsrapporten ajourføres oplysningerne i det tekniske dossier, jf. artikel 4, stk. 3; den skal især indeholde en redegørelse for den kontrolvirksomhed, kontrolorganet eller -myndigheden har udøvet i de pågældende tredjelande i det forløbne år, de opnåede resultater, de uregelmæssigheder og overtrædelser, der er konstateret, og de korrigerende foranstaltninger, der er truffet; den skal desuden indeholde den seneste evalueringsrapport eller seneste ajourføring af den, herunder resultaterne af den regelmæssige evaluering, overvågning og flerårige revurdering på stedet, jf. artikel 32, stk. 2, i forordning (EF) nr. 834/2007; Kommissionen kan anmode om andre oplysninger, den finder nødvendige

d) Kommissionen kan på baggrund af de oplysninger, den modtager, til enhver tid ændre specifikationerne for kontrolorganet eller -myndigheden og kan suspendere organets eller myndighedens optagelse på den liste, der er nævnt i artikel 3; der kan træffes en tilsvarende beslutning, hvis et kontrolorgan eller en kontrolmyndighed ikke har udleveret de ønskede oplysninger, eller hvis det/den ikke har indvilliget i, at der foretages kontrol på stedet

e) kontrolorganet eller -myndigheden stiller på en internetadresse en liste, der løbende ajourføres, over erhvervsdrivende og produkter, der er attesteret som økologiske, til rådighed for interesserede parter.

2. Hvis et kontrolorgan eller en kontrolmyndighed ikke indsender den årsrapport, der er nævnt i stk. 1, litra c), ikke opbevarer eller ikke udleverer alle oplysninger vedrørende sit tekniske dossier, kontrolordningen eller en ajourført liste over erhvervsdrivende og produkter, der er attesteret som økologiske, eller efter anmodning fra Kommissionen ikke indvilliger i, at der foretages kontrol på stedet inden for en frist, som Kommissionen fastsætter afhængigt af problemets alvor, og som normalt ikke må være på under 30 dage, kan kontrolorganet eller -myndigheden fjernes fra listen over kontrolorganer og -myndigheder efter proceduren i artikel 37, stk. 2, i forordning (EF) nr. 834/2007.

Hvis et kontrolorgan eller en kontrolmyndighed ikke rettidigt finder en hensigtsmæssig løsning, fjerner Kommissionen det/den straks fra listen.







KAPITEL 2

Dokumentation, der kræves ved import af overensstemmende produkter

Artikel 6

Dokumentation

1. Den dokumentation, der kræves ved import af overensstemmende produkter, jf. artikel 32, stk. 1, litra c), i forordning (EF) nr. 834/2007, udarbejdes i overensstemmelse med nærværende forordnings artikel 17, stk. 2, på grundlag af dokumentationsmodellen i bilag II til nærværende forordning og skal som minimum indeholde de aspekter, der omhandles i modellen.

2. Den originale dokumentation udarbejdes af en kontrolmyndighed eller et kontrolorgan, som ved en beslutning, jf. artikel 4, er blevet godkendt til at udstede dokumentationen.

3. Myndigheden eller organet, der udsteder dokumentationen, følger de regler, der er fastsat i henhold til artikel 17, stk. 2, og i den model, de bemærkninger og retningslinjer, som Kommissionen stiller til rådighed via edb-systemet til elektronisk udveksling af dokumenter, jf. artikel 17, stk. 1.







AFSNIT III

IMPORT AF PRODUKTER, DER GIVER TILSVARENDE GARANTIER







KAPITEL 1

Liste over godkendte tredjelande

Artikel 7

Opstilling af listen over tredjelande og dens indhold

1. Kommissionen opstiller en liste over godkendte tredjelande i henhold til artikel 33, stk. 2, i forordning (EF) nr. 834/2007. Listen over godkendte lande findes i bilag III til nærværende forordning. Procedurerne for at udarbejde og ændre listen er fastlagt i artikel 8 og 16 i nærværende forordning. Ændringer af listen offentliggøres på internettet i henhold til artikel 16, stk. 4, og artikel 17 i nærværende forordning.

2. Listen indeholder for hvert tredjeland alle de oplysninger, der er nødvendige for at kontrollere, om de produkter, der bringes i omsætning på EF’s marked, har været omfattet af et kontrolsystem i tredjelandet, som er godkendt i henhold til artikel 33, stk. 2, i forordning (EF) nr. 834/2007, især:

a) de berørte produktkategorier

b) produkternes oprindelse

c) henvisning til de produktionsstandarder, der anvendes i tredjelandet

d) den myndighed, der i tredjelandet er ansvarlig for kontrolordningen, dens postadresse, e-mail- og internetadresse

e) kontrolmyndigheden eller -myndighederne i tredjelandet og/eller kontrolorganet eller -organerne, som myndigheden har godkendt til at føre kontrol, deres adresse, herunder eventuelt e-mail- og internetadresse

f) myndigheden eller myndighederne eller kontrolorganet eller -organerne, der i tredjelandet har ansvar for at udstede attester med henblik på import til EF, deres adresse og kodenumre, herunder eventuelt e-mail- og internetadresse

g) varigheden af organets/myndighedens optagelse på listen.

Artikel 8

Procedure for at anmode om at blive optaget på listen over tredjelande

1. Kommissionen overvejer, om et tredjeland kan optages på den liste, der er nævnt i artikel 7, når den har modtaget en optagelsesanmodning fra en repræsentant for det pågældende tredjeland.

2. Kommissionen behøver kun at behandle en anmodning om optagelse, hvis den opfylder følgende betingelser.

Anmodningen om optagelse suppleres med et teknisk dossier, der omfatter alle de oplysninger, Kommissionen behøver for at forvisse sig om, at betingelserne i artikel 33, stk. 1, i forordning (EF) nr. 834/2007 er opfyldt for de produkter, som skal eksporteres til EF, dvs.:

a) generelle oplysninger om udviklingen i den økologiske produktion i tredjelandet, hvilke produkter der produceres, det opdyrkede areal, produktionsområderne, antallet af producenter og fødevareproduktionen

b) oplysning om, hvilken type økologiske landbrugsprodukter og fødevarer og hvor store mængder heraf der forventes eksporteret til EF

c) de produktionsstandarder, der anvendes i tredjelandet, og en vurdering af, om de er ækvivalente med EF’s standarder

d) den kontrolordning, der anvendes i tredjelandet, herunder myndighedernes overvågnings- og tilsynsvirksomhed i tredjelandet, og en vurdering af, om den er lige så effektiv som EF’s kontrolordning

e) den internetadresse eller anden adresse, hvor listen over erhvervsdrivende, der er omfattet af kontrolordningen, kan findes, og et kontaktsted, hvor der umiddelbart kan findes oplysninger om deres certificeringsstatus og de berørte produktkategorier

f) de oplysninger, tredjelandet foreslår at medtage på den liste, der er nævnt i artikel 7

g) tilsagn om at ville overholde bestemmelserne i artikel 9

h) eventuelle andre oplysninger, som tredjelandet eller Kommissionen finder relevante.

3. Kommissionen kan, når den behandler en anmodning om optagelse af et tredjeland på listen over godkendte tredjelande, og også til enhver tid efter at landet er optaget, anmode om yderligere oplysninger, herunder udlevering af en eller flere rapporter om kontrol på stedet udarbejdet af uvildige eksperter. Desuden kan Kommissionen på grundlag af en risikovurdering og ved mistanke om uregelmæssigheder lade eksperter, den har udpeget, foretage kontrol på stedet.

4. Kommissionen vurderer, om det tekniske dossier, der er nævnt i stk. 2, og de oplysninger, der er nævnt i stk. 3, er tilfredsstillende, og kan dernæst beslutte at godkende et tredjeland og optage det på listen. Beslutningen træffes efter proceduren i artikel 37, stk. 2, i forordning (EF) nr. 834/2007.

Artikel 9

Forvaltning og revision af listen over tredjelande

1. Kommissionen behøver kun at behandle en anmodning om optagelse, hvis tredjelandet forpligter sig til at acceptere følgende betingelser:

a) hvis der, efter at et tredjeland er optaget på listen, sker ændringer i tredjelandets gældende foranstaltninger eller anvendelsen af dem, især i kontrolordningen, underretter det pågældende land Kommissionen herom; anmodninger om at ændre oplysninger for et tredjeland, jf. artikel 7, stk. 2, skal også meddeles Kommissionen

b) i den årsrapport, der er nævnt i artikel 33, stk. 2, i forordning (EF) nr. 834/2007, ajourføres oplysningerne i det tekniske dossier, jf. artikel 8, stk. 2, i nærværende forordning; den skal især indeholde en beskrivelse af myndighedens overvågnings- og tilsynsvirksomhed i tredjelandet, de opnåede resultater og de korrigerende foranstaltninger, der er truffet

c) Kommissionen kan på baggrund af de oplysninger, den modtager, til enhver tid ændre specifikationerne for tredjelandet og kan suspendere landets optagelse på den liste, der er nævnt i artikel 7; der kan træffes en tilsvarende beslutning, hvis et tredjeland ikke har udleveret de ønskede oplysninger, eller hvis det ikke har indvilliget i, at der foretages kontrol på stedet.

2. Hvis et tredjeland ikke indsender den årsrapport, der er nævnt i stk. 33, stk. 2, i forordning (EF) nr. 834/2007, ikke opbevarer eller ikke udleverer alle oplysninger vedrørende sit tekniske dossier eller sin kontrolordning eller efter anmodning fra Kommissionen ikke indvilliger i, at der foretages kontrol på stedet inden for en frist, som Kommissionen fastsætter afhængigt af problemets alvor, og som normalt ikke må være på under 30 dage, kan tredjelandet fjernes fra listen efter proceduren i artikel 37, stk. 2, i forordning (EF) nr. 834/2007.







KAPITEL 2

Liste over kontrolorganer og -myndigheder, der er godkendt til at føre ækvivalenskontrol

Artikel 10

Udarbejdelse af listen over kontrolorganer og -myndigheder, der er godkendt til at føre ækvivalenskontrol

1. Kommissionen udarbejder en liste over kontrolorganer og -myndigheder, der er godkendt til at føre ækvivalenskontrol, jf. artikel 33, stk. 3, i forordning (EF) nr. 834/2007. Listen offentliggøres i bilag IV til nærværende forordning. Procedurerne for at udarbejde og ændre listen er fastlagt i artikel 11, 16 og 17 i nærværende forordning. Listen skal offentliggøres på internettet i henhold til artikel 16, stk. 4, og artikel 17 i denne forordning.

2. Listen indeholder for hvert kontrolorgan og hver kontrolmyndighed alle de oplysninger, der er nødvendige for at kontrollere, om de produkter, der bringes i omsætning på EF’s marked, er blevet kontrolleret af et kontrolorgan eller en kontrolmyndighed, som er godkendt i henhold til artikel 33, stk. 3, i forordning (EF) nr. 834/2007, især:

a) kontrolorganets eller -myndighedens navn, adresse og kodenummer, herunder eventuelt e-mail- og internetadresse

b) de tredjelande, der ikke er med på den liste, som er nævnt i artikel 7, og hvori produkterne har oprindelse

c) de berørte produktkategorier for hvert tredjeland

d) varigheden af organets/myndighedens optagelse på listen og

e) den internetadresse, hvor listen over erhvervsdrivende, der er omfattet af kontrolordningen, kan findes, og et kontaktsted, hvor der umiddelbart kan findes oplysninger om deres certificeringsstatus, de berørte produktkategorier og erhvervsdrivende og produkter, som certificeringen er suspenderet eller inddraget for.

3. Uanset stk. 2, litra b), kan de produkter med oprindelse i tredjelande, som står på listen over godkendte tredjelande, jf. artikel 7, og som tilhører en kategori, der ikke er nævnt på denne liste, anføres på den liste, som er omhandlet i nærværende artikel.

Artikel 11

Procedure for at anmode om optagelse på listen over kontrolorganer og -myndigheder, der er godkendt til at føre ækvivalenskontrol

1. Kommissionen overvejer, om et kontrolorgan eller en kontrolmyndighed skal optages på den liste, der er nævnt i artikel 10, når den har modtaget en anmodning om optagelse fra det pågældende kontrolorgans eller den pågældende kontrolmyndigheds repræsentant udarbejdet på grundlag af den model, Kommissionen har stillet til rådighed i henhold til artikel 17, stk. 2. Kun fuldstændige anmodninger, der er modtaget senest den 31. oktober 2009, tages i betragtning ved udarbejdelsen af den første liste. De følgende kalenderår ajourfører Kommissionen med jævne mellemrum listen på grundlag af de fuldstændige anmodninger, der er modtaget senest den 31. oktober hvert år.

2. Anmodningen kan indgives af kontrolorganer og -myndigheder, der er etableret i EF eller i et tredjeland.

3. Anmodningen om optagelse består af et teknisk dossier, der omfatter alle de oplysninger, Kommissionen behøver for at forvisse sig om, at betingelserne i artikel 33, stk. 3, i forordning (EF) nr. 834/2007 er opfyldt for de produkter, som skal eksporteres til EF, dvs.:

a) en oversigt over kontrolorganets eller -myndighedens virksomhed i det eller de pågældende tredjelande, herunder et skøn over antallet af involverede erhvervsdrivende og oplysning om, hvilken type landbrugsprodukter og fødevarer og hvor store mængder heraf der forventes eksporteret til EF i henhold til artikel 33, stk. 1 og 3, i forordning (EF) nr. 834/2007

b) en beskrivelse af de produktionsstandarder og kontrolforanstaltninger, der anvendes i tredjelandene, herunder en vurdering af, om de er ækvivalente med afsnit III, IV og V i forordning (EF) nr. 834/2007 og med gennemførelsesbestemmelserne hertil i forordning (EF) nr. 889/2008

c) en kopi af evalueringsrapporten, jf. artikel 33, stk. 3, fjerde afsnit, i forordning (EF) nr. 834/2007: i) hvoraf det fremgår, at kontrolorganet eller -myndigheden er blevet behørigt evalueret og fundet i stand til at opfylde betingelserne i artikel 33, stk. 1 og 3, i forordning (EF) nr.834/2007 ii) der bekræfter, at kontrolorganet eller -myndigheden rent faktisk har ført kontrol i overensstemmelse med disse betingelser, og iii) som påviser og bekræfter, at de produktionsstandarder og kontrolforanstaltninger, der er nævnt i nærværende stykkes litra b), er ækvivalente

d) bevis for, at kontrolorganet eller -myndigheden har givet myndighederne i hvert af de pågældende tredjelande meddelelse om sin virksomhed og har givet tilsagn om at ville overholde de lovkrav, som det pågældende tredjelands myndigheder har pålagt organet eller myndigheden

e) den internetadresse, hvor listen over erhvervsdrivende, der er omfattet af kontrolordningen, kan findes, og et kontaktsted, hvor der umiddelbart kan findes oplysninger om deres certificeringsstatus, de berørte produktkategorier og erhvervsdrivende og produkter, som certificeringen er suspenderet eller inddraget for

f) tilsagn om at ville overholde bestemmelserne i artikel 12

g) eventuelle andre oplysninger, som kontrolorganet eller -myndigheden eller Kommissionen finder relevante.

4. Kommissionen kan, når den behandler en anmodning om optagelse af et kontrolorgan eller en kontrolmyndighed på listen og til enhver tid efter optagelsen, anmode om yderligere oplysninger, herunder udlevering af en eller flere rapporter om kontrol på stedet udarbejdet af uvildige eksperter. Desuden kan Kommissionen på grundlag af en risikovurdering og ved mistanke om uregelmæssigheder lade eksperter, den har udpeget, foretage kontrol på stedet.

5. Kommissionen vurderer, om det tekniske dossier, der er nævnt i stk. 2, og de oplysninger, der er nævnt i stk. 3, er tilfredsstillende, og kan dernæst beslutte at godkende et kontrolorgan eller en kontrolmyndighed og optage det/den på listen. Beslutningen træffes efter proceduren i artikel 37, stk. 2, i forordning (EF) nr. 834/2007.

Artikel 12

Forvaltning og revision af listen over kontrolorganer og -myndigheder, der er godkendt til at føre ækvivalenskontrol

1. Et kontrolorgan eller en kontrolmyndighed kan kun optages på den liste, der er nævnt i artikel 10, hvis følgende forpligtelser overholdes:

a) hvis der, efter at kontrolorganet eller -myndigheden er optaget på listen, sker ændringer i de foranstaltninger, som kontrolorganet eller -myndigheden anvender, underretter organet eller myndigheden Kommissionen herom; anmodninger om at ændre oplysninger for et kontrolorgan eller en kontrolmyndighed, jf. artikel 10, stk. 2, skal også meddeles Kommissionen

b) senest den 31. marts hvert år sender kontrolorganet eller -myndigheden Kommissionen en kortfattet årsrapport. I årsrapporten ajourføres oplysningerne i det tekniske dossier, jf. artikel 11, stk. 3; den skal især indeholde en redegørelse for den kontrolvirksomhed, kontrolorganet eller -myndigheden har udøvet i de pågældende tredjelande i det forløbne år, de opnåede resultater, de uregelmæssigheder og overtrædelser, der er konstateret, og de korrigerende foranstaltninger, der er truffet; den skal desuden indeholde den seneste evalueringsrapport eller seneste ajourføring af den, herunder resultaterne af den regelmæssige evaluering, overvågning og flerårige revurdering på stedet, jf. artikel 33, stk. 3, i forordning (EF) nr. 834/2007; Kommissionen kan anmode om andre oplysninger, den finder nødvendige

c) Kommissionen kan på baggrund af de oplysninger, den modtager, til enhver tid ændre specifikationerne for kontrolorganet eller -myndigheden og kan suspendere organets eller myndighedens optagelse på den liste, der er nævnt i artikel 10; der kan træffes en tilsvarende beslutning, hvis et kontrolorgan eller en kontrolmyndighed ikke har udleveret de ønskede oplysninger, eller hvis det/den ikke har indvilliget i, at der foretages kontrol på stedet

d) kontrolorganet eller -myndigheden stiller en elektronisk liste, der løbende ajourføres, over erhvervsdrivende og produkter, der er attesteret som økologiske, til rådighed for interesserede parter.

2. Hvis et kontrolorgan eller en kontrolmyndighed ikke indsender den årsrapport, der er nævnt i stk. 1, litra b), ikke opbevarer eller ikke udleverer alle oplysninger vedrørende sit tekniske dossier, kontrolordningen eller en ajourført liste over erhvervsdrivende og produkter, der er attesteret som økologiske, eller efter anmodning fra Kommissionen ikke indvilliger i, at der foretages kontrol på stedet inden for en frist, som Kommissionen fastsætter afhængigt af problemets alvor, og som normalt ikke må være på under 30 dage, kan kontrolorganet eller -myndigheden fjernes fra listen over kontrolorganer og -myndigheder efter proceduren i artikel 37, stk. 2, i forordning (EF) nr. 834/2007.

Hvis et kontrolorgan eller en kontrolmyndighed ikke rettidigt finder en hensigtsmæssig løsning, fjerner Kommissionen det/den straks fra listen.







KAPITEL 3

Produkter, der importeres i henhold til artikel 33 i forordning (EF) nr. 834/2007 og deres overgang til fri omsætning

Artikel 13

Kontrolattest

1. For at en sending produkter som omhandlet i artikel 1, stk. 2, i forordning (EF) nr. 834/2007, der er importeret i henhold til artikel 33 i samme forordning, kan overgå til fri omsætning i EF, kræves følgende:

a) at den originale kontrolattest fremlægges for de relevante myndigheder i den pågældende medlemsstat

b) at sendingen kontrolleres af de relevante myndigheder i medlemsstaten, og at kontrolattesten påtegnes som fastsat i stk. 8 i nærværende artikel.

2. Den originale kontrolattest udstedes i henhold til artikel 17, stk. 2, og stk. 3 til 7 i nærværende artikel og på grundlag af modellen og bemærkningerne i bilag V. Kommissionen stiller de bemærkninger og den vejledning, der er nævnt i artikel 17, stk. 2, til rådighed via edb-systemet til elektronisk udveksling af dokumenter, jf. artikel 17.

3. For at kunne accepteres skal kontrolattesten være udstedt af:

a) den kontrolmyndighed eller det kontrolorgan, der er godkendt til at udstede kontrolattesten, jf. artikel 7, stk. 2, fra et tredjeland, der er godkendt i henhold til artikel 8, stk. 4, eller

b) den kontrolmyndighed eller det kontrolorgan i tredjelandet, der står på listen for det pågældende tredjeland, og som er godkendt i henhold til artikel 11, stk. 5.

4. Myndigheden eller organet, der udsteder kontrolattesten, udsteder først kontrolattesten og påtegner erklæringen i rubrik 15:

a) når den/det har foretaget dokumentkontrol på grundlag af alle relevante kontroldokumenter, herunder navnlig produktionsplanen for de pågældende produkter, transportdokumenter og handelspapirer, og

b) når den/det enten har foretaget fysisk kontrol af den pågældende sending eller har modtaget en udtrykkelig erklæring fra eksportøren om, at den pågældende sending er blevet produceret og/eller tilberedt i henhold til artikel 33 i forordning (EF) 834/2007; myndigheden/organet foretager en risikoorienteret kontrol af erklæringens troværdighed.

Myndigheden/organet giver hver attest et løbenummer og fører et kronologisk register over de udleverede attester.

5. Kontrolattesten affattes på et af EF’s officielle sprog og udfyldes, bortset fra stempler og underskrifter, enten udelukkende med blokbogstaver eller udelukkende på maskine.

Kontrolattesten skal udfyldes på et af bestemmelsesmedlemsstatens officielle sprog. Den relevante medlemsstats myndigheder kan om nødvendigt anmode om at få oversat kontrolattesten til et af de officielle sprog i den pågældende medlemsstat.

Attesten er ugyldig, hvis der er foretaget ikke-attesterede ændringer eller udstregninger.

6. Kontrolattesten udstedes i ét originaleksemplar.

Den første modtager eller i givet fald importøren kan dog tage en kopi med henblik på at informere kontrolmyndigheder og kontrolorganer, jf. artikel 83 i forordning (EF) nr. 889/2008. På enhver sådan kopi skal der være trykt eller stemplet »KOPI« eller »DUPLIKAT«.

7. For produkter, der importeres i henhold til overgangsbestemmelserne i nærværende forordnings artikel 19, gælder følgende:

a) Kontrolattesten, der er nævnt i stk. 3, litra b), skal, når den fremlægges i henhold til stk. 1, i rubrik 16 indeholde en erklæring fra myndigheden i den medlemsstat, som har givet tilladelsen efter den procedure, der er fastsat i artikel 19.

b) Myndigheden i den medlemsstat, som har givet tilladelsen, kan uddelegere bemyndigelsen til at anføre erklæringen i rubrik 16 til den kontrolmyndighed eller det kontrolorgan, som fører kontrol med importøren efter kontrolforanstaltningerne, der er fastsat i afsnit V i forordning (EF) nr. 834/2007, eller til de myndigheder, der er udpeget som de relevante myndigheder i medlemsstaten.

c) I følgende tilfælde kræves ingen erklæring i rubrik 16: i) når importøren fremlægger et originaldokument udstedt af myndigheden i den medlemsstat, der har givet tilladelsen efter artikel 19 i nærværende forordning, som viser, at sendingen er omfattet af den pågældende tilladelse, eller ii) når myndigheden i den medlemsstat, der har givet den i artikel 19 nævnte tilladelse, direkte over for den myndighed, der foretager verifikation af sendingen, behørigt har dokumenteret, at sendingen er omfattet af den pågældende tilladelse. Det er op til den medlemsstat, der gav tilladelsen, at bestemme, om den vil anvende denne procedure for direkte information.

d) Det dokument, der udgør den dokumentation, der kræves efter litra c), nr. i) og ii), skal indeholde følgende oplysninger: i) importtilladelsens referencenummer og tilladelsens udløbsdato ii) importørens navn og adresse iii) angivelse af oprindelsestredjelandet iv) nærmere oplysninger om det udstedende organ eller den udstedende myndighed, og, hvis der ikke er sammenfald med tredjelandets kontrolorgan eller -myndighed, nærmere oplysninger om dette organ eller denne myndighed v) produktnavnene.

8. Ved verifikationen af en sending påtegner de relevante myndigheder i medlemsstaterne rubrik 17 i kontrolattestoriginalen og returnerer den til den person, som fremlagde den.

9. Den første modtager udfylder, når han modtager sendingen, rubrik 18 i kontrolattestoriginalen for at bekræfte, at sendingen er blevet modtaget efter bestemmelserne i artikel 34 i forordning (EF) nr. 889/2008.

Den første modtager sender derpå den originale attest til den importør, der er anført rubrik 11 i attesten, med henblik på opfyldelse af kravet i artikel 33, stk. 1, andet afsnit, i forordning (EF) nr. 834/2007, medmindre attesten skal ledsage sendingen videre som nævnt i denne artikels stk. 1.

10. Kontrolattesten kan oprettes elektronisk efter den metode, der er stillet til rådighed for kontrolmyndighederne eller kontrolorganerne i den berørte medlemsstat. Medlemsstaternes myndigheder kan kræve, at den elektroniske kontrolattest ledsages af en avanceret elektronisk signatur som omhandlet i artikel 2, nr. 2), i Europa-Parlamentets og Rådets direktiv 1999/93/EF ( 7 ). I alle andre tilfælde skal de ansvarlige myndigheder kræve en elektronisk signatur, der giver de samme garantier med hensyn til de funktioner, der tilskrives en signatur, ved at anvende de samme regler og betingelser for elektroniske og digitaliserede dokumenter som dem, der er fastsat i Kommissionens afgørelse 2004/563/EF, Euratom ( 8 ).

Artikel 14

Særlige toldprocedurer

1. Hvis en sending fra et tredjeland anbringes på toldoplag eller er genstand for aktiv forædling under en suspensionsordning som fastsat i Rådets forordning (EØF) nr. 2913/92 ( 9 ) og underkastes en eller flere tilberedninger som defineret i artikel 2, nr. i), i forordning (EF) nr. 834/2007, skal sendingen, inden den første tilberedning finder sted, omfattes af foranstaltningerne i artikel 13, stk. 1, i denne forordning.

Tilberedningen kan bestå i aktiviteter såsom:

a) pakning eller ompakning eller

b) mærkning som økologisk producerede produkter.

Efter en sådan tilberedning skal den påtegnede kontrolattestoriginal ledsage sendingen og fremlægges for medlemsstatens relevante myndighed, som verificerer sendingen med henblik på dens overgang til fri omsætning.

Efter afslutning af denne procedure sendes den originale kontrolattest i givet fald tilbage til importøren af sendingen som anført i rubrik 11 i attesten med henblik på at opfylde kravet i artikel 33, stk. 1, andet afsnit, i forordning (EF) nr. 834/2007.

2. En sending, der kommer fra et tredjeland, og som i en medlemsstat under en suspensionsprocedure efter forordning (EØF) nr. 2913/92 skal splittes op i flere delsendinger, inden den overgår til fri omsætning i Fællesskabet, skal inden opsplitningen omfattes af de foranstaltninger, der er anført i artikel 13, stk. 1, i denne forordning.

For hver delsending, som opsplitningen resulterer i, skal der for den relevante myndighed i medlemsstaten fremlægges en delkontrolattest, jf. modellen og vejledningen i bilag VI. Delkontrolattesten skal i rubrik 14 påtegnes af de relevante myndigheder i medlemsstaterne.

Den person, der er fastslået som oprindelig importør af sendingen, og som er anført i rubrik 11 i kontrolattesten, skal opbevare en kopi af den påtegnede delkontrolattest og den originale kontrolattest. På denne kopi skal der være trykt eller stemplet »KOPI« eller »DUPLIKAT«.

Efter opsplitningen skal den påtegnede original af hver delkontrolattest ledsage den pågældende delsending og fremlægges for medlemsstatens relevante myndighed, som verificerer den pågældende delsending med henblik på dens overgang til fri omsætning.

Modtageren af en sending skal ved modtagelsen udfylde rubrik 15 i originalen af delkontrolattesten for at bekræfte, at sendingen er blevet modtaget efter bestemmelserne i artikel 34 i forordning (EF) nr. 889/2008.

Modtageren af en delsending skal i mindst to år opbevare originalen af delkontrolattesten og i givet fald stille den til rådighed for kontrolmyndighederne og/eller kontrolorganerne.

3. Tilberedning og opsplitning som omhandlet i stk. 1 og 2 foretages efter de relevante bestemmelser i afsnit V i forordning (EF) nr. 834/2007 og i afsnit VI i forordning (EF) nr. 889/2008.

Artikel 15

Produkter med manglende overensstemmelse

Medmindre andet fremgår af eventuelle foranstaltninger eller aktioner i henhold til artikel 30 i forordning (EF) nr. 834/2007 og/eller artikel 85 i forordning (EF) nr. 889/2008, forudsættes det for produkter, der ikke er i overensstemmelse med denne forordnings krav, at henvisninger til økologiske produktionsmetoder fjernes fra mærkning, reklamer og ledsagedokumenter, førend produkterne kan overgå til fri omsætning i Fællesskabet.







AFSNIT IV

FÆLLES REGLER

Artikel 16

Vurdering af anmodningerne og offentliggørelse af listerne

1. Kommissionen behandler alle anmodninger, der modtages i henhold til artikel 4, 8 og 11, med bistand fra Udvalget for Økologisk Produktion, som er omhandlet i artikel 37, stk. 1, i forordning (EF) nr. 834/2007 (i det følgende benævnt »udvalget«). Udvalget vedtager en særlig intern forretningsorden til dette formål.

Med henblik på at bistå Kommissionen ved behandlingen af anmodningerne og med forvaltning og revision af listerne nedsætter Kommissionen en ekspertgruppe bestående af eksperter fra den offentlige og den private sektor.

2. For hver modtaget anmodning og efter på passende vis at have hørt medlemsstaterne i henhold til den særlige interne forretningsorden udnævner Kommissionen to medlemsstater til at fungere som medreferenter. Kommissionen opdeler anmodningerne mellem medlemsstaterne proportionalt med hver medlemsstats stemmevægt i Udvalget for Økologisk Produktion. De medlemsstater, der fungerer som medreferenter, behandler dokumentationen og oplysningerne, jf. artikel 4, 8 og 11 i relation til anmodningen og udarbejder en rapport. Med henblik på forvaltning og revision af listerne behandler de endvidere årsrapporterne og eventuelle andre oplysninger som nævnt i artikel 5, 9 og 12 i relation til angivelserne på listerne.

3. På baggrund af medreferenternes undersøgelsesresultater og efter proceduren i artikel 37, stk. 2, i forordning (EF) nr. 834/2007 træffer Kommissionen afgørelse om anerkendelse af tredjelande, kontrolorganer eller kontrolmyndigheder, deres optagelse på listerne eller eventuelle ændringer af listerne, herunder tildeling af kodenumre til disse organer og myndigheder. Afgørelserne offentliggøres i Den Europæiske Unions Tidende.

4. Kommissionen offentliggør listerne med dertil egnede tekniske midler, herunder offentliggørelse på internettet.

Artikel 17

Kommunikation

1. Tredjelandenes myndigheder, kontrolmyndighederne eller kontrolorganerne skal benytte elektronisk overførsel, når de forelægger Kommissionen eller medlemsstaterne dokumenter eller andre oplysninger, der er omhandlet i artikel 32 og 33 i forordning (EF) nr. 834/2007 og i nærværende forordning. Når Kommissionen eller medlemsstaterne stiller særlige elektroniske overførselssystemer til rådighed, skal de benytte disse systemer. Kommissionen og medlemsstaterne benytter også disse systemer til at udveksle relevante dokumenter indbyrdes.

2. Form og indhold af dokumenter eller andre oplysninger, jf. artikel 32 og 33 i forordning (EF) nr. 834/2007 og nærværende forordning, fastlægges af Kommissionen i retningslinjer, modeller og spørgeskemaer, når dette er relevant, og de offentliggøres i de edb-systemer, der er omhandlet i denne artikels stk. 1. Kommissionen tilpasser og ajourfører disse retningslinjer, modeller og spørgeskemaer efter at have underrettet medlemsstaterne og de tredjelandsmyndigheder samt de kontrolmyndigheder og kontrolorganer, der er anerkendt i henhold til denne forordning.

3. Anmodninger, dokumenter og oplysninger som omhandlet i denne forordning skal i lighed med de tilladelser, som gives efter artikel 19, kunne indlæses i det i stk. 1 nævnte edb-system, når dette er relevant.

4. Den i artikel 32 og 33 i forordning (EF) nr. 834/2007 og i nærværende forordning omhandlede dokumentation, særlig i artikel 4, 8 og 11, opbevares af tredjelandsmyndighederne, kontrolmyndighederne eller kontrolorganerne og stilles til rådighed for Kommissionen og medlemsstaterne i mindst tre år efter det år, hvori kontrollerne fandt sted, eller kontrolattesterne og dokumentationen blev forelagt.

5. Hvis der i forbindelse med et dokument eller en procedure, der er omhandlet i artikel 32 og 33 i forordning (EF) nr. 834/2007 eller i gennemførelsesbestemmelserne hertil, kræves en underskrift fra en bemyndiget person eller godkendelse fra en person i et eller flere af procedurens led, skal de edb-systemer, der bruges til at sende disse dokumenter, gøre det muligt entydigt at identificere hver enkelt person og frembyde rimelige garantier for, at dokumenternes indhold ikke kan ændres, også for procedurens forskellige led, i overensstemmelse med EF-lovgivningen, herunder navnlig afgørelse 2004/563/EF, Euratom.







AFSNIT V

AFSLUTTENDE BESTEMMELSER OG OVERGANGSBESTEMMELSER

Artikel 18

Overgangsbestemmelser vedrørende listen over tredjelande

Tredjelandes anmodning om optagelse, der indgives efter artikel 2 i forordning (EF) nr. 345/2008 inden den 1. januar 2009, behandles som ansøgninger i henhold til nærværende forordnings artikel 8.

Den første liste over anerkendte lande omfatter Argentina, Australien, Costa Rica, Indien, Israel, New Zealand og Schweiz. Den indeholder ikke de kodenumre, der er nævnt i nærværende forordnings artikel 7, stk. 2, litra f). Disse kodenumre tilføjes inden den 1. juli 2010 ved en ajourføring af listen i overensstemmelse med artikel 17, stk. 2.

Artikel 19

Overgangsbestemmelser for ækvivalent import af produkter, der ikke har oprindelse i tredjelande, som er optaget på listen

1. I overensstemmelse med artikel 40 i forordning (EF) nr. 834/2007 kan en medlemsstats myndighed give importører i denne medlemsstat, som har givet meddelelse om deres aktiviteter efter den nævnte forordnings artikel 28, tilladelse til at bringe produkter i omsætning fra tredjelande, der ikke er optaget på den i samme forordnings artikel 33, stk. 2, nævnte liste, når importøren forelægger tilstrækkelig dokumentation for, at de i samme forordnings artikel 33, stk. 1, litra a) og b), anførte betingelser er opfyldt.

Finder en medlemsstat efter først at have givet importøren eller en anden berørt person lejlighed til at udtale sig, at disse betingelser ikke længere er opfyldt, inddrager den tilladelsen.

Tilladelserne udløber senest 24 måneder efter offentliggørelsen af den første liste over kontrolorganer og kontrolmyndigheder, som anerkendes i medfør af nærværende forordnings artikel 10.

Det importerede produkt skal være omfattet af en kontrolattest, jf. artikel 13, udstedt af den kontrolmyndighed eller det kontrolorgan, der er blevet godkendt til udstedelse af kontrolattester af myndigheden i den medlemsstat, der har givet importtilladelsen. Den omhandlede attest skal i originaleksemplar ledsage varen frem til den første modtagers lokaler. Derefter skal importøren opbevare den, således at den i mindst to år kan stilles til rådighed for kontrolorganet og, i det relevante omfang, for kontrolmyndigheden.

2. Medlemsstaterne underretter de øvrige medlemsstater og Kommissionen om de tilladelser, de giver i henhold til denne artikel, og giver i den forbindelse oplysninger om de gældende produktionsnormer og kontrolforanstaltninger.

3. Efter anmodning fra en medlemsstat eller på Kommissionens initiativ behandler Udvalget for Økologisk Produktion en tilladelse, som er givet i henhold til denne artikel. Viser det sig ved behandlingen, at betingelserne i artikel 33, stk. 1, litra a) og b), i forordning (EF) nr. 834/2007 ikke er opfyldt, anmoder Kommissionen den medlemsstat, der har givet tilladelsen, om at inddrage den.

4. Medlemsstaterne må ikke længere give de i denne artikels stk. 1 nævnte tilladelser, når der er gået 12 måneder efter datoen for offentliggørelsen af den første liste over kontrolorganer og kontrolmyndigheder, jf. artikel 11, stk. 5, medmindre de pågældende importerede produkter er varer, for hvilke produktionen i tredjelandet er kontrolleret af et kontrolorgan eller en kontrolmyndighed, som ikke er optaget på den liste, der er oprettet efter artikel 10.

5. Medlemsstaterne giver ikke længere de i stk. 1 nævnte tilladelser fra den 1. januar 2013.

6. Tilladelser til at markedsføre produkter importeret fra tredjelande, som en medlemsstats myndighed har givet til en importør i medfør af artikel 11, stk. 6, i forordning (EØF) nr. 2092/91 inden den 31. december 2008, udløber senest den 31. december 2009.

Artikel 20

Ophævelse

Forordning (EF) nr. 345/2008 og (EF) nr. 605/2008 ophæves.

Henvisninger til de ophævede forordninger gælder som henvisninger til nærværende forordning og læses efter sammenligningstabellen i bilag VII.

Artikel 21

Ikrafttræden

Denne forordning træder i kraft på syvendedagen efter offentliggørelsen i Den Europæiske Unions Tidende.

Den anvendes fra den 1. januar 2009.

Denne forordning er bindende i alle enkeltheder og gælder umiddelbart i hver medlemsstat.









BILAG I

LISTE OVER KONTROLORGANER OG KONTROLMYNDIGHEDER MED HENBLIK PÅ OVERENSSTEMMELSESKONTROL OG RELEVANTE SPECIFIKATIONER, JF. ARTIKEL 3









BILAG II









BILAG III

LISTE OVER TREDJELANDE OG RELEVANTE SPECIFIKATIONER, JF. ARTIKEL 7

ARGENTINA

1. Produktkategorier : a) levende eller uforarbejdede landbrugsprodukter, vegetativt formeringsmateriale og frø til udsæd med undtagelse af: — dyr og animalske produkter, der er forsynet med eller skal forsynes med angivelser vedrørende omlægning b) forarbejdede landbrugsprodukter til konsum med undtagelse af: — animalske produkter, der er forsynet med eller skal forsynes med angivelser vedrørende omlægning.

2. Oprindelse : produkter af kategori 1.a) og økologisk producerede ingredienser i produkter af kategori 1.b), der er produceret i Argentina.

3. Produktionsnormer : Ley 25 127 sobre »Producción ecológica, biológica y orgánica«

4. Myndighed : Servicio Nacional de Sanidad y Calidad Agroalimentaria SENASA, www.senasa.gov.ar

5. Kontrolorganer : — Food Safety SA, www.foodsafety.com.ar — Instituto Argentino para la Certificación y Promoción de Productos Agropecuarios Orgánicos SRL (Argencert), www.argencert.com — Letis SA, www.letis.com.ar — Organización Internacional Agropecuaria (OIA), www.oia.com.ar

6. Attestudstedende organer : se punkt 5.

7. Optaget indtil : 30. juni 2013.

AUSTRALIEN

1. Produktkategorier : a) uforarbejdede vegetabilske produkter, vegetativt formeringsmateriale og frø til udsæd b) forarbejdede landbrugsprodukter til konsum hovedsageligt bestående af én eller flere ingredienser af vegetabilsk oprindelse.

2. Oprindelse : produkter af kategori 1.a) og økologisk dyrkede ingredienser i produkter af kategori 1.b) er blevet dyrket i Australien.

3. Produktionsnormer : National standard for organic and bio-dynamic produce

4. Myndighed : Australian Quarantine and Inspection Service AQIS, www.aqis.gov.au

5. Kontrolorganer og -myndigheder : — Australian Certified Organic Pty. Ltd., www.australianorganic.com.au — Australian Quarantine and Inspection Service (AQIS), www.aqis.gov.au — Bio-dynamic Research Institute (BDRI), www.demeter.org.au ▼M2 — NASAA Certified Organic (NCO), www.nasaa.com.au ▼B — Organic Food Chain Pty Ltd (OFC), www.organicfoodchain.com.au ▼M1 — AUS-QUAL Pty Ltd, www.ausqual.com.au ▼B

6. Attestudstedende organer og myndigheder : se punkt 5.

7. Optaget indtil : 30. juni 2013.

▼M3

CANADA

1. Produktkategorier : a) levende eller uforarbejdede landbrugsprodukter, vegetativt formeringsmateriale og frø til udsæd b) forarbejdede landbrugsprodukter til konsum c) foder.

2. Oprindelse : produkter i kategori 1.a) og økologisk producerede ingredienser i produkter af kategori 1.b), der er produceret i Canada.

3. Produktionsnormer : Organic Products Regulation.

4. Myndighed : Canadian Food Inspection Agency (CFIA), www.inspection.gc.ca

5. Kontrolorganer : — Atlantic Certified Organic Co-operative Limited (ACO), www.atlanticcertifiedorganic.ca — British Columbia Association for Regenerative Agriculture (BCARA), www.centifiedorganic.bc.ca — Certification Services Limited Liability Company (CCOF), www.ccof.org — Centre for Systems Integration (CSI), www.csi-ics.com — Consorzio per il Controllo dei Prodotti Biologici Società a responsabilità limitata (CCPB SRL), www.ccpb.it — Control Union Certifications (CUC), www.controlunion.com — Ecocert Canada, www.ecocertcanada.com — Fraser Valley Organic Producers Association (FVOPA), www.fvopa.ca — Global Organic Alliance, www.goa-online.org — International Certification Services Incorporated (ICS), www.ics-intl.com — LETIS S.A., www.letis.com.ar — Oregon Tilth Incorporated (OTCO), http://tilth.org — Organic Certifiers, www.organiccertifiers.com — Organic Crop Improvement Association (OCIA), www.ocia.org/ — Organic Producers Association of Manitoba Co-operative Incorporated (OPAM), www.opam-mb.com — Pacific Agricultural Certification Society (PACS), www.pacscertifiedorganic.ca — Pro-Cert Organic Systems Ltd. (Pro-Cert), www.ocpro.ca/ — Quality Assurance International Incorporated (QAI), www.qai-inc.com — Quality Certification Services (QCS), www.qcsinfo.org — Organisme de Certification Québec Vrai (OCQV), www.quebecvrai.org — SAI Global Certification Services Limited, www.saiglobal.com

6. Attestudstedende organer : se punkt 5.

7. Optaget indtil : 30. juni 2014.

▼B

COSTA RICA

1. Produktkategorier : a) uforarbejdede vegetabilske produkter, vegetativt formeringsmateriale og frø til udsæd b) forarbejdede vegetabilske produkter til konsum.

2. Oprindelse : produkter af kategori 1.a) og økologisk producerede ingredienser i produkter af kategori 1.b), der er produceret i Costa Rica.

3. Produktionsnormer : Reglamento sobre la agricultura orgánica

4. Myndighed : Servicio Fitosanitario del Estado, Ministerio de Agricultura y Ganadería, www.protecnet.go.cr/SFE/Organica.htm

5. Kontrolorganer : — BCS Oko-Garantie, www.bcs-oeko.com — Eco-LOGICA, www.eco-logica.com ▼M1 — Control Union Certifications, www.cuperu.com ▼M3 — Mayacert, www.mayacert.com ▼B

6. Attestudstedende organ : Ministerio de Agricultura y Ganadería

▼M3

7. Optaget indtil : ikke fastlagt.

▼B

INDIEN

1. Produktkategorier : a) uforarbejdede vegetabilske produkter, vegetativt formeringsmateriale og frø til udsæd b) forarbejdede landbrugsprodukter til konsum hovedsageligt bestående af én eller flere ingredienser af vegetabilsk oprindelse.

2. Oprindelse : produkter af kategori 1.a) og økologisk producerede ingredienser i produkter af kategori 1.b), der er produceret i Indien.

3. Produktionsnormer : National Programme for Organic Production

4. Myndighed : Agricultural and Processed Food Export Development Authority APEDA, www.apeda.com/organic

5. Kontrolorganer og -myndigheder : ▼M1 — Aditi Organic Certifications Pvt. Ltd, www.aditicert.net — APOF Organic Certification Agency (AOCA), www.aoca.in — Bureau Veritas Certification India Pvt. Ltd, www.bureauveritas.co.in ▼M3 — Chhattisgarh Certification Society (CGCERT), www.cgcert.com ▼M1 — Control Union Certifications, www.controlunion.com — ECOCERT India Private Limited, www.ecocert.in — Food Cert India Pvt. Ltd, www.foodcert.in — IMO Control Private Limited, www.imo.ch — Indian Organic Certification Agency (Indocert), www.indocert.org ▼M3 — Intertek India Pvt. Ltd., www.intertek.com ▼M1 — ISCOP (Indian Society for Certification of Organic products), www.iscoporganiccertification.com — Lacon Quality Certification Pvt. Ltd, www.laconindia.com — Natural Organic Certification Association, www.nocaindia.com — OneCert Asia Agri Certification private Limited, www.onecertasia.in — SGS India Pvt. Ltd, www.in.sgs.com ▼M3 — Tamil Nadu Organic Certification Department (TNOCD), www.tnocd.net — TUV India Pvt. Ltd., www.tuvindia.co.in/0_mngmt_sys_cert/orgcert.htm ▼M1 — Uttaranchal State Organic Certification Agency (USOCA), www.organicuttarakhand.org/products_certification.htm — Vedic Organic certification Agency, www.vediccertification.com — Rajasthan Organic Certification Agency (ROCA), http://www.rajasthankrishi.gov.in/Departments/SeedCert/index_eng.asp. ▼B

6. Attestudstedende organer og myndigheder : se punkt 5.

7. Optaget indtil : 30. juni ►M1 2014 ◄ .

ISRAEL

1. Produktkategorier : a) uforarbejdede vegetabilske produkter, vegetativt formeringsmateriale og frø til udsæd b) forarbejdede landbrugsprodukter til konsum hovedsageligt bestående af én eller flere ingredienser af vegetabilsk oprindelse.

2. Oprindelse : produkter af kategori 1.a) og økologisk producerede ingredienser i produkter af kategori 1.b), der er produceret i Israel eller indført til Israel: — enten fra Fællesskabet — eller fra et tredjeland under en ordning, der er anerkendt som ligestillet efter bestemmelserne i artikel 33, stk. 2, i forordning (EF) nr. 834/2007.

3. Produktionsnormer : National Standard for organically grown plants and their products

4. Myndighed : Plant Protection and Inspection Services (PPIS), www.ppis.moag.gov.il

5. Kontrolorganer og -myndigheder : — AGRIOR Ltd.-Organic Inspection & Certification, www.agrior.co.il — IQC Institute of Quality & Control, www.iqc.co.il ▼M3 — LAB-PATH Ltd., www.lab-path.co.il ▼B — Plant Protection and Inspection Services (PPIS), www.ppis.moag.gov.il — Skal Israel Inspection & Certification, www.skal.co.il ▼M1 — Secal Israel Inspection and certification, www.skal.co.il ▼B

6. Attestudstedende organer og myndigheder : se punkt 5.

7. Optaget indtil : 30. juni 2013.

▼M2

JAPAN

1. Produktkategorier : a) uforarbejdede vegetabilske produkter, vegetativt formeringsmateriale og frø til udsæd b) forarbejdede landbrugsprodukter til konsum hovedsageligt bestående af én eller flere ingredienser af vegetabilsk oprindelse.

2. Oprindelse : produkter af kategori 1.a) og økologisk producerede ingredienser i produkter af kategori 1.b), der er produceret i Japan.

3. Produktionsnormer : Japanese Agricultural Standard for Organic Plants (Notification No. 1605 of the MAFF of October 27, 2005), Japanese Agricultural Standard for Organic Processed Foods (Notification No. 1606 of MAFF of October 27, 2005).

4. Myndigheder : Labelling and Standards Division, Food Safety and Consumer Affairs Bureau, Ministry of Agriculture, Forestry and Fisheries, www.maff.go.jp/j/jas/index.html and Food and Agricultural Materials Inspection Center (FAMIC), www.famic.go.jp

5. Kontrolorganer : — Hyogo prefectural Organic Agriculture Society (HOAS), www.hyoyuken.org — AFAS Certification Center Co., Ltd., www.afasseq.com — NPO Kagoshima Organic Agriculture Association, www.koaa.or.jp — Center of Japan Organic Farmers Group, www.yu-ki.or.jp — Japan Organic & Natural Foods Association, http://jona-japan.org/organic — Ecocert-QAI Japan Ltd., http://ecocert.qai.jp — Japan Certification Services, Inc., www.pure-foods.co.jp — OCIA Japan, www.ocia-jp.com — Overseas Merchandise Inspection Co., Ltd., www.omicnet.com/index.html.en — Organic Farming Promotion Association, www3.ocn.ne.jp/~yusuikyo — ASAC Stands for Axis’ System for Auditing and Certification and Association for Sustainable Agricultural Certification, www.axis-asac.net — Environmentally Friendly Rice Network, www.epfnetwork.org/okome — Ooita Prefecture Organic Agricultural Research Center, www.d-b.ne.jp/oitayuki. ▼M3 — AINOU., www.ainou.or.jp/ainohtm/disclosure/nintei-kouhyou.htm — SGS Japan Incorporation., www.jp.sgs.com/ja/home_jp_v2.htm — Ehime Organic Agricultural Association., www12.ocn.ne.jp/~aiyuken/ninntei20110201.html — Center for Eco-design Certification Co.,Ltd.., http://www.eco-de.co.jp/list.html — Organic Certification Association., www.yuukinin.jimdo.com — Japan Eco-system Farming Association., www.npo-jefa.com — Hiroshima Environment & Health Association., www.kanhokyo.or.jp/jigyo/jigyo_05A.html — Assistant Center of Certification and Inspection for Sustainability., www.accis.jp — Organic Certification Organization Co.,Ltd., www.oco45.net ▼M2

6. Attestudstedende organer : Se punkt 5.

7. Optaget indtil : 30. juni 2013.

▼B

SCHWEIZ

1. Produktkategorier : levende eller uforarbejdede landbrugsprodukter, vegetativt formeringsmateriale, forarbejdede landbrugsprodukter til konsum, foder og frø til udsæd med undtagelse af: — produkter, der er produceret under omlægningsperioden, og produkter, der indeholder en ingrediens af landbrugsoprindelse, som er produceret i omlægningsperioden.

2. Oprindelse : produkter og økologisk producerede ingredienser i produkter, der er produceret i Schweiz eller indført til Schweiz: — enten fra Fællesskabet — eller fra et tredjeland, for hvilket Schweiz har anerkendt, at produkterne er produceret og kontrolleret i dette tredjeland efter regler svarende til dem, der er fastlagt i schweizisk lovgivning.

3. Produktionsnormer : Ordinance on organic farming and the labelling of organically produced plant products and foodstuffs

4. Myndighed : Federal Office for Agriculture FOAG, http://www.blw.admin.ch/themen/00013/00085/00092/index.html?lang=en

5. Kontrolorganer : — Bio Test Agro (BTA), www.bio-test-agro.ch — bio.inspecta AG, www.bio-inspecta.ch — Institut für Marktökologie (IMO); www.imo.ch — ProCert Safety AG, www.procert.ch

6. Attestudstedende organer : se punkt 5.

7. Optaget indtil : 30. juni 2013.

▼M1

TUNESIEN

1. Produktkategorier : a) uforarbejdede vegetabilske produkter, vegetativt formeringsmateriale og frø til udsæd b) forarbejdede landbrugsprodukter til konsum hovedsagelig bestående af én eller flere ingredienser af vegetabilsk oprindelse.

2. Oprindelse : produkter i kategori 1.a) og økologisk producerede ingredienser i produkter i kategori 1.b), der er produceret i Tunesien.

3. Produktionsnormer : Lov nr. 99-30 af 5. april 1999 om økologisk landbrug. Bekendtgørelse af 28. februar 2001 fra landbrugsministeriet om godkendelse af standardspecifikationer for vegetabilsk produktion efter økologiske produktionsmetoder.

4. Myndighed : Direction générale de la Production Agricole, www.agriportail.tn

5. Kontrolorganer : — Ecocert SA en Tunisie, www.ecocert.com — Istituto Mediterraneo di Certificazione IMC, www.imcert.it ▼M3 — Instituto per la certificazione etica e ambientale (ICEA), www.icea.info ▼M1 — BCS, www.bcs-oeko.com — Lacon, www.lacon-institute.com

6. Attestudstedende organer : se punkt 5.

7. Optaget indtil : 30. juni 2012

▼B

NEW ZEALAND

1. Produktkategorier : a) levende eller uforarbejdede landbrugsprodukter, vegetativt formeringsmateriale og frø til udsæd med undtagelse af: — dyr og animalske produkter, der er forsynet med eller skal forsynes med angivelser, som henviser til omlægning — akvakulturprodukter b) forarbejdede landbrugsprodukter til konsum med undtagelse af: — animalske produkter, der er forsynet med eller skal forsynes med angivelser, som henviser til omlægning — produkter, der indeholder akvakulturprodukter.

2. Oprindelse : Produkter af kategori 1.a) og økologisk producerede ingredienser i produkter af kategori 1.b), der er produceret i New Zealand eller indført til New Zealand — enten fra Fællesskabet — eller fra et tredjeland under ordninger, der er anerkendt som ligestillet i overensstemmelse med bestemmelserne i artikel 33, stk. 2, i forordning (EF) nr. 834/2007 — eller fra et tredjeland, hvis produktionsregler og kontrolsystem er anerkendt som ligestillet med ►M3 MAF Official Organic Assurance Programme Technical Rules for Organic Production ◄ på grundlag af dette tredjelands myndigheders garantier og oplysninger i overensstemmelse med det newzealandske landbrugsministeriums bestemmelser, og forudsat at der kun indføres økologisk fremstillede ingredienser, der dog højst må udgøre 5 % af produkterne af landbrugsoprindelse, til iblanding i produkter af kategori 1.b), der tilberedes i New Zealand.

▼M3

3. Produktionsnormer : MAF Official Organic Assurance Programme Technical Rules for Organic Production

4. Myndighed : Ministry of Agriculture and Forestry (MAF), http://www.foodsafety.govt.nz/industry/sectors/organics/

5. Kontrolorganer : — AsureQuality, www.organiccertification.co.nz — BioGro New Zealand, www.biogro.co.nz

6. Attestudstedende organ : Ministry of Agriculture and Forestry (MAF)

7. Optaget indtil : ikke fastlagt.

▼B









BILAG IV

LISTE OVER KONTROLORGANER OG KONTROLMYNDIGHEDER MED HENBLIK PÅ ÆKVIVALENSKONTROL OG RELEVANTE SPECIFIKATIONER, JF. ARTIKEL 10









BILAG V

MODEL TIL KONTROLATTEST

for import af økologiske produkter til Det Europæiske Fællesskab, jf. artikel 13

Attestmodellen skal følges med hensyn til:

— tekst

— format (kun ét ark)

— rubrikkernes layout og størrelse.









BILAG VI

MODEL TIL DELKONTROLATTEST

jf. artikel 14

Delattestmodellen skal følges med hensyn til:

— tekst

— format

— rubrikkernes layout og størrelse.









BILAG VII







Sammenligningstabel, jf. artikel 20 Forordning (EF) nr. 345/2008 Forordning (EF) nr. 605/2008 Nærværende forordning — Artikel 1, stk. 1 Artikel 1 — Artikel 1, stk. 2 — — Artikel 2, indledende tekst og nr. 1) Artikel 2, indledende tekst og nr. 1) — Artikel 2, nr. 2) Artikel 2, nr. 2) Artikel 2, nr. 3) Artikel 2, nr. 3) Artikel 2, nr. 4) Artikel 2, nr. 4) — Artikel 2, nr. 5) Artikel 2, nr. 5) — — Artikel 3 — — Artikel 4 — — Artikel 5 — — Artikel 6 Artikel 1 — Artikel 7 Artikel 2, stk. 1 — Artikel 8, stk. 1 Artikel 2, stk. 2 — Artikel 8, stk. 2 Artikel 2, stk. 3 — Artikel 8, stk. 3 Artikel 2, stk. 4 — Artikel 8, stk. 3, og artikel 9, stk. 2 — — Artikel 8, stk. 4 Artikel 2, stk. 5 Artikel 9, stk. 1 Artikel 2, stk. 6 Artikel 9, stk. 3, og artikel 9, stk. 4 — — Artikel 10 — — Artikel 11 — — Artikel 12 — Artikel 3 og 4 Artikel 13 — Artikel 5 Artikel 14 — Artikel 6 Artikel 15 — — Artikel 16 — — Artikel 17 — Artikel 7, stk. 1 — — Artikel 7, stk. 2 — — — Artikel 18 — — Artikel 19 Artikel 3 Artikel 8 Artikel 20 Artikel 4 Artikel 9 Artikel 21 Bilag II — — — — Bilag I — — Bilag II Bilag I — Bilag III — — Bilag IV — Bilag I Bilag V — Bilag II Bilag VI Bilag III Bilag IV Bilag VII